

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1085-С/22/23-11, О.С.

Датум: 25.04.2023. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 25.04.2023. године, у предмету утврђивања сукоба интереса за изабраног представника Милоша Букејловића из Добоја, донијела је

**РЈЕШЕЊЕ**

Милош Букејловић, министар правде у Влади Републике Српске,

не налази се у сукобу интереса.

Образложење

Дана 30.11.2022. године Републичка комисија за утврђивање сукоба интереса у органима власти Републике Српске (у даљем тексту: Комисија), запримила је иницијативу за утврђивање постојања сукоба интереса за Милоша Букејловића, некадашњег одборника у Скупштини града Добоја.

У иницијативи се наводи да постоји сукоб интереса у смислу члана 5. Закона о спречавању сукоба интереса у органима власти РС, јер је Милош Букејловић у претходном периоду истовремено обављао функцију изабраног представника/одборника у Скупштини града Добоја, те предсједника надзорног одбора у јавном предузећу „Градска топлана“ а.д. Добој.

Дана 05.12.2022. године Комисија је донијела одлуку о покретању поступка за утврђивање постојања сукоба интереса за Милоша Букејловића, те му доставила иницијативу на изјашњење.

Дана 21.12.2022. године, Милош Букејловић је доставио одговор на иницијативу у којем наводи да је мишљења да није у сукобу интереса. Цитира чл. 2 Закона о спречавању сукоба интереса у органима власти РС и наводи да се не може направити узрочно посљедична веза гдје би постојао механизам утицаја, односно остварења неке предности у корелацији двије функције и да локална скупштина не може извршити утицај на рад овог јавног предузећа.

Увидом и анализом прикупљених доказа, на основу доказа који су релевантни за ову правну ствар, **утврђено је следеће чињенично стање**:

* Увидом у допис „Градске топлане“ а.д. Добој, бр. 539/23 од 03.02.2023. године, утврђено је да је на 1. редовној сједници надзорног одбора „Градска топлана“ а.д. Добој, одржаној дана 24.01.2020. године, Одлуком бр. 193/20 Милош Букејловић именован за предсједника надзорног одбора „Градска топлана“ а.д. Добој, почев од 24.01.2020. године; а да је на 18. сједници Скупштине акционара „Градска топлана“ а.д. Добој, Милош Букејловић Одлуком бр. 1972/21 разријешен дужности члана надзорног одбора, испред капитала Града Добоја, са даном 15.06.2021. године
* Увидом у допис Скупштине града Добоја бр. 01-013-9/23 од 08.02.2023. године, утврђено је да је одборнички мандат Милоша Букејловића трајао од 09.03.2021. године до подношења оставке 22.12.2022. године

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Чланом 5. став 1. Закона о спречавању сукоба интереса у органима власти Републике Српске прописано је да изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора или директори јавних предузећа. Ставом 3. је регулисано да одредбе ст. 1. и 2. овог члана за изабране представнике, носиоце извршних функција и савјетнике у јединицама локалне самоуправе односе се само на јавна предузећа које је основала јединица локалне самоуправе у којој изабрани представник, носилац извршне функције ил исавјетник врше функцију.

Дакле, Милош Букејловић је функцију изабраног представника/одборника у Скупштини града Добоја и предсједника надзорног одбора у јавном предузећу „Градска топлана“ а.д. Добој, обављао у периоду 09.03.-15.06.2021. године, а тек је накнадно, тачније 30.11.2022. године, поднешена пријава за сукоб интереса. Уставом Републике Српске прописано је да закони не могу имати повратно дејство и да се само законом може одредити да поједине његове одредбе имају повратно дејство. Значи, пријава је поднешена послије 1 годину и 5 мјесеци од када је овај случај неспојивости функција ријешен. Тиме се не поштује уставни принцип о забрани ретроактивне примјене закона. ТИ БиХ редовно подноси овакве пријаве након истека времена. Оваква пракса чуди, обзиром да се ради о угледној међународној организацији, па се очекује да поштује законе и прописе земље у којој је регистрована и дјелује. Овиме се код јавности проузрокује политички гњев, а истовремено се овај орган јавно извргава као пристрасан, нестручан итд, а заправо се ради о злоупотреби подношења пријаве.

Сходно свему наведеном, Милош Букејловић у тренутку рјешавања о овој правној ствари, не налази се нити на једној позицији наведеној у пријави- нити функцију изабраног представника/одборника у Скупштини града Добоја, нити предсједника надзорног одбора у јавном предузећу „Градска топлана“ а.д. Добој, те је стога Комисија одлучила као у диспозитиву Рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Милош Букејловић,
2. *Transparency International* БиХ, Крфска 64е, 78 000 Бања Лука (знања ради)
3. У спис предмета