

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-500-С/22/23-6, О.С.

Датум: 25.04.2023. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 25.04.2023. године, у предмету против изабраног представника Недељка Миладиновића, донијела је

**РЈЕШЕЊЕ**

Изабрани представник Недељко Миладиновић, одборник у Скупштини општине Братунац, не налази се у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 02.06.2022. године, достављена је иницијатива за утврђивање постојања сукоба интереса против Недељка Миладиновића, одборника у Скупштини општине Братунац.

У иницијативи се наводи да је Недељко Миладиновић на 9. сједници Скупштине општине Братунац гласао за именовање свог сина Ж. М. за в.д. члана Управног одбора дјечијег обданишта „Радост“ Братунац.

Дана 05.07.2022. године Комисија је донијела одлуку о покретању поступка за утврђивање постојања сукоба интереса у овом предмету, те је доставила иницијативу на изјашњење одборнику Недељку Миладиновића.

Недељко Миладиновић је доставио свој одговор од 25.07.2022. године у којем наводи да је његов син, Ж. М., именован за ВД члана Управног одбора ЈУ за предшколско васпитање и образовање „Радост“ Братунац, тако што је ту одлуку подржало 13. од 15. присутних одборника. Истиче да за Одлуку није гласао, да је било присутно 15 одборника, а да је за наведену тачку дневног реда гласало 13 одборника. Даље наводи, да је Ж. М., поднио оставку на мјесто ВД члана управног одбора ЈУ за предшколско васпитање и образовање.

У поступку прикупљања доказа, предсједник Скупштине општине је доставио:

* Записник са 9. редовне сједнице Скупштине општине Братунац
* Рјешење о разрјешењу ВД Управног одбора ЈУ за предшколско васпитање и образовање „Радост“ Братунац, бр. 01-022-192/22 од 22.09.2022. године
* Захтјев за разјешење ВД Управног одбора ЈУ за предшколско васпитање и образовање „Радост“ Братунац од 22.07.2022. године.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

У овом случају неспорно је да је син Недељка Миладиновића, Ж. М. именован на 9. редовној сједници Скупштине општине Братунац за ВД управног одбора ЈУ за предшколско васпитање и образовање „Радост“ Братунац, као и да је Рјешењем бр. 01-022-192/22 од 22.09.2022. године разјешен са исте позиције.

Из достављеног записника са 9. редовне сједнице СО Братунац, видљиво је да је за тачку 30 дневног реда- Приједлог Рјешења о именовању ВД Управног одбора ЈУ за предшколско васпитање и образовање „Радост“ Братунац гласало 13 одборника „ЗА“, 0 „ПРОТИВ“, 0 „УЗДРЖАНИХ“, а да остали нису приступили гласању. Предсједник Скупштине општине Братунац је навео да немају документацију којом потврђују како су се одборници појединачно изјашњавали.

Због свега наведеног, Комисија није утврдила да је Недељко Миладиновић гласао за именовање свог сина, те је одлучено као у диспозитиву.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Братунац, н/р одборника Недељка Миладиновића, 75420 Братунац
2. Подносиоцу иницијативе, путем мејла
3. У спис предмета