

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-239-С/23-1, О.С.

Датум: 25.04.2023. године

**СЛАВЕНКО РИСТИЋ**

НАРОДНА СКУПШТИНА РЕПУБЛИКЕ СРПСКЕ

Н/Р НАРОДНОГ ПОСЛАНИКА СЛАВЕНКА РИСТИЋА

ТРГ ЈАСЕНОВАЧКИХ ЖРТАВА БР. 1

БАЊА ЛУКА

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 13.04.2023. године запримила је захтјев од стране Славенка Ристића, народног посланика у Народној скупштини Републике Српске, за давање мишљења о евентуалном постојању сукоба интереса ако би се истовремено обављао мандат народног посланика и амбасадора Сувереног реда малтешких витезова у Босни и Херцеговини.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је народни посланик у Народној скупштини Републике Српске „изабрани представник“, као такав је третиран Законом о спречавању сукоба интереса у органима власти РС и тај закон се примјењује на њега као на „изабраног представника“.

Једини члан који дефинише питање неспојивости са удружењима и фондацијама је члан 8. који прописује да изабрани представници, носиоци извршних функција и савјетници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.

Дакле, забрањено је ако су кумулативно испуњена следећа 2 услова: 1) ако се то удружење или фондација финансира из буџета Републике Српске или јединице локалне самоуправе и 2) ако је тај износ већи од 100.000 КМ годишње.

Поред ове законске одредбе која се директно односи на удружења и фондације, Комисија овом приликом скреће пажњу и на још неке законске одредбе које су битне у понашању народних посланика НСРС како се не би нашли у сукобу интереса. То су чл. 3. којим су дефинисани основни принципи дјеловања који морају да поштују народни посланици, те чл. 9. којим су таксативно наведене забрањене активности за народне посланике НСРС.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Дакле, обзиром на упит, Комисија је у овом мишљењу назначила који су услови потребни, да би се радило о сукобу интереса по овом закону- Закону о спречавању сукоба интереса у органима власти Републике Српске. Међутим, напомињемо да би се одредбе о питању овакве врсте неспојивости могле налазити и у неким другим законима, у којима су прописане неке посебне процедуре и посебна надлежна тијела.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Народна скупштина РС, н/р народног посланика Славенка Ристића, Трг јасеновачких жртава бр. 1, Бања Лука
2. У спис предмета