

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-120-С/23-1, О.С.

Датум: 25.04.2023. године

**Р. П.**

**ПРЕДМЕТ: Мишљење, доставља се.-**

Републичка комисија за утврђивање сукоба интереса у органима власти Републике Српске (у даљем тексту: Комисија), дана 14.02.2023. године запримила је упит Р. П. у којем се наводи: „ Предсједник комисије за возачки испит у Фочи М. Д. има своју ауто школу која се зове „ Драгаш“. Ауто школе из Фоче, Рогатице и Вишеграда жале се да је ријеч о сукобу интереса, те да су њихови кандидати у подређеном положају, док су Д. фаворизовани. М. Д. је своју ауто школу регистровао прије неколико година на свога сина Ђ. са којим живи. Предсједник Комисије господин Д. не поштује службену обавезу, он врши дискриминацију између испитивача то јест, не распоређује испитиваче равномјерно.“

У прилогу упита достављен је допис који је подносилац упита доставио Заводу за образовање Бања Лука 07.10.2019. године.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 25.04.2023. године дала је сљедеће:

**М И Ш Љ Е Њ Е**

У члану 4. Закона о спречавању сукоба интереса у органима власти Републике Српске („Службени гласник Републике Српске“ бр. 73/08 и 52/14), наведена су лица на која се исти односи, и то :

„У смислу овог закона:

а) „изабраним представницима“ сматрају се:

- народни посланици у Народној скупштини Републике,

- делегати у Вијећу народа Републике,

- одборници у скупштинама јединица локалне самоуправе,

б) „носиоцима извршних функција“ сматрају се:

- предсједник и потпредсједник Републике,

- чланови Владе Републике (у даљем тексту: Влада),

- генерални секретар Предсједника Републике,

- генерални секретар Народне скупштине Републике,

- генерални секретар Вијећа народа Републике,

- генерални секретар Владе,

- градоначелници и замјеници градоначелника,

- начелници општина и замјеници начелника општина,

в) „савјетницима“ се сматрају савјетници изабраних представника и носилаца извршних функција, и то:

- предсједника и потпредсједника Републике,

- предсједника и потпредсједника Народне скупштине Републике,

- предсједника и потпредсједника Вијећа народа Републике,

- чланова Владе Републике и

- градоначелника и начелника општине.

г) „чланом породице“ сматрају се брачни или ванбрачни друг изабраног представника, носиоца извршне функције и савјетника, дијете, усвојилац, усвојеник и дијете брачног друга (пасторак/пасторка)...“.

Сходно томе, Закон о спречавању сукоба интереса у органима власти Републике Српске се не односи на лица из упита, тј. лица нису пасивно легитимисана лица према којима поступа Републичка комисија за утврђивање сукоба интереса у органима власти Републике Српске.

Сукоб интереса може бити прописан и другим законима и прописима, у којем случају су дужне да се примјењују одредбе тих закона и прописа, те да о тим сукобима интереса одлучују органи који су у њему наведени.

С поштовањем,

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1. Р. П.

2.У спис предмета

3.а/а