

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-214-С/23-1, О.С.

Датум: 25.04.2023. године

**ЈЗУ ДОМ ЗДРАВЉА ФОЧА**

н/р директора М. Р.

Цара Душана б.б.

73 300 Фоча

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 04.04.2023. године запримила је захтјев од стране директора ЈЗУ Дом здравља Фоча М. Р., за давање мишљења о евентуалном постојању сукоба интереса у следећој ситуацији- да ли лица запослена у ЈЗУ Дом здравља Фоча, који су уједно и одборници у Скупштини општине Фоча, могу гласати на сједници Скупштине општине Фоча за тачке дневног реда које се односе на усвајање Извјештаја о финансијском пословању ЈЗУ Дом здравља Фоча и План рада ЈЗУ Дом здравља Фоча?

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини јединице локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на њега као на „изабраног представника“.

Да би се Комисија могла тачно очитовати на ово, неопходан је записник из којег би тачно могли да видимо конкретну ситуацију гласања. Ако се десило конкретно гласање, неопходно је имати и конкретан доказ о томе. Овакви докази се прибављају у поступку утврђивања сукоба интереса, па би тек ако такви докази постоје, Комисија могла у конкретном случају донијети одлуку да ли је дошло до кршења Закона о спречавању сукоба интереса у органима власти Републике Српске или не.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. ЈЗУ Дом здравља Фоча, н/р директора М. Р. Цара Душана б.б., 73 300 Фоча
2. У спис предмета